b'\n_START_ARTICLE_\nElektri\xc4\x8dna energija\n_START_SECTION_\nSplo\xc5\xa1no\n_START_PARAGRAPH_\nElektri\xc4\x8dna energija je med najbolj uporabnimi oblikami energije. V vsakdanji praksi vzpostavimo tokokrog za prejemanje elektri\xc4\x8dne energije tako, da napravo, ki porablja elektri\xc4\x8dno energijo, priklju\xc4\x8dimo v vti\xc4\x8dnico elektri\xc4\x8dne napeljave._NEWLINE_Elektri\xc4\x8dno omre\xc5\xbeje, s katerim je povezana vti\xc4\x8dnica, mora imeti dovolj virov elektri\xc4\x8dne energije, da pokrije vse trenutne zahteve po elektri\xc4\x8dni energiji. Viri elektri\xc4\x8dne energije so stroji, ki razli\xc4\x8dne oblike prvotne energije (energija vodnega padca, goriv, jedrska energija) pretvorijo v energijo elektri\xc4\x8dnega toka. V javnih elektri\xc4\x8dnih mre\xc5\xbeah so vir elektri\xc4\x8dne energije elektrarne razli\xc4\x8dnih vrst in zmogljivosti._NEWLINE_Z elektri\xc4\x8dno energijo napajamo elektri\xc4\x8dne stroje, ki so vse bolj raz\xc5\xa1irjeni pripomo\xc4\x8dki za \xc5\xbeivljenje. Z elektri\xc4\x8dnimi stroji elektri\xc4\x8dno energijo pretvarjamo v mehansko delo skoraj brez izgub. Prav tako se brez ostanka v termi\xc4\x8dnih aparatih lahko pretvori v toploto. Elektri\xc4\x8dna energija je potrebna za nekatere kemijske in metalur\xc5\xa1ke procese, na primer pridobivanje klora in aluminija. Elektri\xc4\x8dna energija je postala nepogre\xc5\xa1ljiva za razsvetljavo._NEWLINE_Elektri\xc4\x8dno energijo je z daljnovodi razmeroma gospodarno prena\xc5\xa1ati na razdaljah do nekaj sto kilometrov. Zaradi splo\xc5\xa1ne uporabnosti elektri\xc4\x8dne energije je elektri\xc4\x8dno omre\xc5\xbeje zelo razvejano._NEWLINE_Slaba stran elektri\xc4\x8dne energije je, da je neposredno ne moremo skladi\xc5\xa1\xc4\x8diti. Gre za prehodno obliko energije (delo!). Skladi\xc5\xa1\xc4\x8dimo jo v obliki kemi\xc4\x8dne energije v akumulatorjih, manj pogosto kot mehansko kineti\xc4\x8dno energijo (vztrajniki) in na druge na\xc4\x8dine. Problemi gospodarnosti naprav za skladi\xc5\xa1\xc4\x8denje elektri\xc4\x8dne energije so nizek izkoristek, visoka cena, te\xc5\xbea. Kljub temu so akumulatorji pogost sestavni del elektri\xc4\x8dnih aparatov, zlasti prenosnih, in vozil.'